'Dah cerai tak semesti kena ada konflik' - Fazley 
Kuala Lumpur: Penyanyi dan cef selebriti, Datuk Fazley Yaakob masih lagi melakukan aktiviti kebiasaan keluarganya seperti mana yang dilakukan sepanjang 18 tahun bersama bekas isteri, Datin Azrene Soraya Abdul Aziz walaupun sudah bercerai. Fazley, 46, berkata, perceraian itu tidak bermakna mereka harus melalui fasa konflik kerana ia berlaku atas persetujuan kedua-dua pihak. "Saya, Azrene dan anak-anak sangat okay. Tak ada masalah. Bahkan, kalau kalian tengok hantaran di Instagram saya semalam, kelmarin, seperti biasa saja kan. "Kami keluar makan, pergi melawat Azrene, kemudian kami keluar tengok wayang. Semua itu masih macam biasa. "Walaupun kami berpisah dalam akad, dan tak ada lagi perkataan yang melambangkan kami ini suami isteri, tapi, hubungan kekeluargaan itu masih utuh seperti mana 18 tahun kami bersama," katanya kepada Harian Metro. Tambah Fazley, penceraian juga tidak bererti hubungan kekeluargaan akan musnah dan tidak mahu anak-anak menderita. "Anak-anak juga tidak ada rasa apa-apa kekangan dalam hubungan saya dan Azrene. "Hubungan kami anak beranak masih sama, 'group' WhatsApp kami masih sama, nak jumpa pun masih sama, pergi makan pun di tempat yang sama. "Yang membezakan kehidupan kami sekarang adalah perhubungan yang tidak lagi berlandaskan hubungan suami isteri. "Saya percaya, perceraian itu tak bermakna berakhir sebuah kasih sayang dan berakhir hubungan kekeluargaan dan tidak bermakna anak-anak perlu menderita," katanya. Fazley juga berpegang dengan kata-kata yang menjadi pembakar semangat buat mereka sekeluarga. "Pada saya, ungkapan yang boleh saya kongsikan, yang saya, Azrene dan anak-anak saya jadikan pegangan tidak semua yang pahit itu racun dan tidak semua yang manis itu madu. "Kehidupan perlu diteruskan dan anak-anak semua memahami dan menghormati," katanya. Fazley bagaimanapun enggan mendedahkan tarikh dan punca penceraian mereka. Rumah tangga Fazley dan Azrene dikurniakan empat cahaya mata, Ahmad Fariedz Shah, 15; Ahmad Fieradz Shah, 14; Ahmad Fierudz Shah, 13; dan Alayna Selma, 7.